b'\n_START_ARTICLE_\nTiina Lindfors\n_START_PARAGRAPH_\nTiina Tuulikki Lindfors (s. 14. huhtikuuta 1958 Helsinki) on suomalainen tanssija-koreografi. H\xc3\xa4n on yksi Tanssiteatteri Erin perustajista._NEWLINE_Lindfors valmistui ylioppilaaksi vuonna 1977. H\xc3\xa4n oli Tanssiteatteri Jazz-Pointin tanssija 1980\xe2\x80\x931985 ja tanssija-koreografi 1985\xe2\x80\x931987. Lindfors kirjoitti vuosina 1976\xe2\x80\x931990 tanssikritiikkej\xc3\xa4 Turun Sanomiin. Vuonna 1989 h\xc3\xa4n oli vieraileva koreografi Kansallisbaletissa ja vuonna 1990 Estonia-baletissa._NEWLINE_Vuonna 1989 Lindfors perusti Tanssiteatteri Erin yhdess\xc3\xa4 Lassi Sairelan ja Eeva Soinin kanssa. H\xc3\xa4n on tehnyt Erille yli 50 koreografiaa. H\xc3\xa4n on esiintynyt 28 maassa noin 350 n\xc3\xa4yt\xc3\xb6ksell\xc3\xa4._NEWLINE_Lindfors sai Suomi-palkinnon yhdess\xc3\xa4 Tanssiteatteri Erin kanssa vuonna 1995. Lis\xc3\xa4ksi h\xc3\xa4n on saanut Suomen Kulttuurirahaston tunnustuspalkinnon vuonna 1999 ja Svenska kulturfondenin palkinnon vuonna 2005. Vuonna 2011 Lindfors sai Kirkon kulttuuripalkinnon tanssidraamasta Passio._NEWLINE_Lindfors on balettitanssija ja tanssikriitikko Irma Vienola-Lindforsin tyt\xc3\xa4r. H\xc3\xa4n on avoimesti lesbo. Lindfors ty\xc3\xb6skenteli Setan historian ensimm\xc3\xa4isen\xc3\xa4 toimistosihteerin\xc3\xa4 1980-luvulla.'